དེ་བས་ན།བྱིས་སྒྲུངརྒྱལ་སྲས་ཆུང་ཆུངགི་དབུ་ཡི་འབུལ་བྱང་དུ་དེ་ནིསྐུ་ན་ཤིན་ཏུ་ཕྲ་བའི་དུས་ཀྱི་ཁྱེད་རང་ལ་ཕུལ་བའོཞེས་འཁོད་པ་ནང་བཞིན།སྙན་ངག་བདམས་དེབ་འདིར་བཏུས་པའི་སྙན་ངག་གི་ཕྲེང་བ་འདི་དག་ཀྱང་།ད་ལྟར་བྱིས་པའི་ན་སོ་ལོན་པ་དག་འབའ་ཞིག་ལ་མིན་པར།ད་ལྟ་ལོ་ན་གཞོན་པར་གྱུར་རམ།དར་མའམ།རྒས་པར་གྱུར་པ་གང་ཡིན་ཀྱང་།སེམས་ཀྱི་ན་སོ་ནི་ད་དུང་ཡང་གཞོན་པར་མ་གྱུར།མ་དར་མ་རྒས་པར།དྲི་མ་དང་ཡོངས་སུ་བྲལ་བ།བརྩེ་བ་དང་བྱམས་ཀྱིས་ཕྱུག་པ།གཡོ་དང་ཟོལ་གྱིས་སྟོང་བ་བྱིས་པ་ལྟ་བུ་ཞིག་ཡིན་པ་ཁྱེད་ཅག་ཐམས་ཅད་ལ་ཕུལ་བའང་ཏན་ཏན་ཡིན་པར་ངེས་ཤིང་།པེ་ཏོ་ལགས་ཀྱིས་སྙན་ངག་གི་དེབ་འདི་འདྲ་ཞིག་བསྒྲིགས་དོན་ཀྱང་དེ་ལ་བརྟེན་ནས་དེང་རབས་ཀྱི་འཚོ་བ་བྲེལ་རྟབ་ཆེ་ཞིང་གསོག་གསོབ་ཀྱིས་ཁེངས་པ།བྲོ་བས་དབུལ་ཞིང་བརྩེ་བས་དབེན་པའི་འདམ་རྫབ་ཏུ་ལྷུང་བའི་དེང་གི་མི་རྣམས་ལ་སྙན་ངག་གི་བློ་སྦྱོང་དང་།འཚོ་བའི་བློ་གྲོས།བརྩེ་བའི་གཤོག་པ་ཞིག་བསྩལ་ཏེ་བྱིས་པ་ནང་བཞིན་འཇིག་རྟེན་འདི་ལས་ངོ་མཚར་བའི་སྙིང་པོ་ཞིག་དང་སྨྲ་བསམ་བརྗོད་འདས་ཀྱི་ཤེས་རབ་ཅིག་ཨེ་རྙེད་ལ་ཕུལ་བ་ཡིན་པར་ངེས་སོ།།དེའི་ཕྱིར་བྱིས་པའི་དུས་ཆེན་གྱི་ཉིན་མོ་འདིར་ཁོ་བོསབྱིས་པ་རྣམས་ལ་ཕུལ་བའི་སྙན་ངགཅེས་པའི་དེབ་འདི་རང་རེའི་སྒང་བ་བོད་ཀྱི་བྱིས་པ་ཡིན་དང་མ་ཡིན་པའི་ཀློག་མཁན་ཀུན་ལ་མཚམས་སྦྱར་བ་ལགས་ཤིང་།དེབ་འདིར་འཁོད་པའི་སྙན་ངག་ཡག་པོ་དག་ཀྱང་མི་རིང་བར་བོད་ཡིག་ཡིད་དུ་འོང་ཞིང་བློ་ལ་འགྲོ་བ་ཞིག་གི་ལམ་ནས་ཁྱེད་ཅག་གི་སྙན་ལམ་དུ་ཡོང་བའི་སྨོན་འདུན་ཡང་ཞུའོ།།རྩོམ་འགན་པ།རྟ་མགྲིན